"กรณ์"ให้คปภ.คุมฟินันซ่าประกันชีวิต
กรณ์ไฟเขียวให้ตั้งคณะกรรมการควบคุม ฟินันซ่าประกันชีวิต ตามข้อเสนอคณะกรรมการกำกับและส่งเสริมการประกอบธุรกิจประกันภัย
26 เม.ย. 2553

กรณ์ไฟเขียวให้ตั้งคณะกรรมการควบคุม ฟินันซ่าประกันชีวิต ตามข้อเสนอคณะกรรมการกำกับและส่งเสริมการประกอบธุรกิจประกันภัย
นายกรณ์ จาติกวณิช รัฐมนตรีว่าการกระทรวงการคลัง ได้ลงนามคำสั่งแต่งตั้งคณะกรรมการควบคุมบริษัท ฟินันซ่าประกันชีวิต โดยมี น.ส.สุภา ปิยะจิตติ เป็นประธานคณะกรรมการควบคุม ซึ่งเป็นไปตามข้อเสนอของสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เนื่องจากเห็นว่าบริษัทฟินันซ่าประกันชีวิตไม่สามารถแก้ไขปัญหาเรื่องเงินกองทุนไม่ครบถ้วนตามที่กฎหมายกำหนด ซึ่งคปภ.ได้ให้เวลาบริษัทแก้ไขถึงวันที่ 26 ก.พ.2553 แต่ก็ยังไม่สามารถแก้ไขปัญหาได้ จนถึงปัจจุบันฐานะและการดำเนินงานของบริษัทก็ยังไม่ดีขึ้น
ทั้งนี้ ปัจจุบันบริษัทมีเงินกองทุนไม่ครบถ้วนตามที่กฎหมายกำหนด จำนวน 1,008 ล้านบาท มีสินทรัพย์น้อยกว่าหนี้สิน จำนวน 891 ล้านบาท ขณะที่ส่วนของผู้ถือหุ้นตามบัญชีติดลบ จำนวน 434 ล้านบาท